
Министерство на околната среда и водите


Регионална инспекция по околната среда и водите - Монтана

Д О К Л А Д
от контролна проверка по прилагане на екологичното законодателство

Обект: Производствена база за обработка на мраморни и скални блокове с оператор „Мрамор – Беркстон Б“ ЕООД, гр. София
Дата на извършване на проверката: 23.07.2020 г.

Място на извършване на проверката: кв. Беговица, гр. Берковица
Проверени компоненти и фактори на околната среда:

· Води
· Почви
· Въздух
Цели на проверката:
Провеждане на планов текущ контрол по компоненти и фактори на околната среда за изпълнение изискванията на:

· Закона за водите (ЗВ);

· Наредба № 2 от 8.06.2011 г. за издаване на разрешителни за заустване на отпадъчни води във водни обекти и определяне на индивидуалните емисионни ограничения на точкови източници на замърсяване (Наредба № 2/08.06.2011 г.);
· Закон за почвите (ЗП);
· Закон за чистотата на атмосферния въздух (ЗЧАВ).
Извършени дейности:
На 23.07.2020 г. на основание чл. 148, ал. 3 от Закона за опазване на околната среда, във връзка с изпълнението на плана за контролната дейност на РИОСВ – Монтана за 2020 г. и Заповед № РД-125/20.07.2020 г. на директора на РИОСВ – Монтана, се извърши комплексна проверка на място на обект: Производствена база за обработка на мраморни и скални блокове, находяща се в кв. „Беговица” на гр. Берковица - оператор "Мрамор – Беркстон Б" ЕООД, гр. София и беше съставен Констативен протокол КПКД-7.
Проверени са:
· Производствена база;
· ПСОВ

· Документи и данни, свързани със законовите и подзаконови нормативни актове по околна среда.
Констативна част:
Основната дейност, която се осъществява на площадката, е обработка на скални материали – варовик. Извършен е оглед на площадката и проверка по документи. Технологичен процес по обработка на скалните материали – доставените блокове постъпват в гатерен цех, след което отиват в цех за фрезоване, шлайфане, напречно и надлъжно обрязване на плочите. На територията на площадката е ситуирана пречиствателна станция за отпадъчни води от производствения процес /механично пречистване на водите/. 
Оператор на площадката е дружеството „Мрамор – Беркстон Б” ЕООД, гр. София на база сключен през 2017 г. договор за наем на недвижим имот със собственика «Мрамор - Беркстон” АД, гр. София за срок от 5 години от подписването му.

1. Компонент „Води”
Водоснабдяването с вода за питейно-битови нужди се осъществява от водопроводната мрежа на гр. Берковица на база сключен договор с „В и К Берковица” ЕООД. Вода за технологични нужди /охлаждане/ се използва от р. Голяма река, за което дружеството има издадено от БДДР-Плевен разрешително за водовземане. За заустването на смесен поток производствени отпадъчни и дъждовни води в р. Берковска е издадено Разрешително за ползване на воден обект за заустване на отпадъчни води, в което като ползвател е вписан „Мрамор – Беркстон Б” ЕООД. 
Смесеният поток отпадъчни води преди да се заусти в р. Берковска се подлага на първично пречистване в изградена на площадката локална ПСОВ. По-голямата част от пречистените производстени отпадъчни води се подават в напорния водопровод за свежа вода и се използват обратно в производството /оборотна система/. При проверката е извършен оглед на водонапорния резервоар, състоящ се от два по-малки резервоара. При огледа се установи наличие на преливна тръба ф200, чрез която се създава възможност част от пречистени води да бъдат отведени и заустени в река, явяваща се приток на р. Берковска. В момента на проверката не се констатира отвеждане на води чрез преливната тръба към притока на р. Берковска, а пречистените отпадъчни води се връщаха обратно в производството. 

Представени са протоколи от проведен през първото шестмесечие на 2020 г. собствен мониторинг на отпадъчни води, като не са констатирани превишения на показателите, заложени в разрешителното. Анализите са извършени от акредитирана лаборатория. В РИОСВ-Монтана е представен доклад за изпълнение на условията в разрешителното за 2019 г. 

2. Компонент „Почви”
Дружеството не експлоатира кариера „Горуньовски дол“ и не разработва находища на ПБ. Обработват се каменни блокове, които са закупени. Филтрираните утайки (шлам) от ЛПСОВ се извозват на шламохранилището, разположено на територията на площадката. При извършения оглед не са констатирани нерегламентирано разхвърлени късове от обработката на блоковете на и извън площадката.

3. Компонент „Въздух”
Обработката на варовиковия материал на обекта се осъществява чрез водно рязане и не се явява източник на емисии на прах в атмосферния въздух. Аспирационната система в дърводелския цех, завършваща с циклон за обезпрашаване и приемен бункер, е без видими пробиви и разхерметизирания в газоходите и се поддържа в добро техническо състояние. За пречистване на запрашеният въздух от трошачната инсталация се използва ръкавен филтър. Осъществява се периодичен контрол на състоянието на ръкавите на филтъра и при необходимост същите се подменят. 

  Отоплението през зимния период се осъществява с битови печки на твърдо гориво и електрически уреди, неподлежащи на контрол по Наредба № 1 от 27 юни 2005 г. за норми за допустими емисии на вредни вещества (замърсители), изпускани в атмосферата от обекти и дейности с неподвижни източници на емисии. При проверката на производствената площадка не са констатирани други организирани и не са установени неорганизирани източници на емисии на вредни вещества в атмосферния въздух.

При извършената проверката на прокуриста на дружеството е дадено предписание за предприемане на незабавни действия за преустановяване на възможността за изтичането на отпадъчни води в реката, приток на р. Берковска. 
Заключение:
Операторът изпълнява задължения си, които има в съответствие с екологичното законодателство по компоненти „Почви” и „Въздух”.
Приоритети за последваща контролна дейност:

· Спазване изискванията на ЗВ и условията, заложени в издаденото Разрешително за ползване на воден обект за засутване на отпадъчни води.
· Спазване изискванията на ЗП и подзаконовите нормативни актове към него
· Опазване чистотата на атмосферния въздух.

[image: image3.wmf]( 3400 гр. Монтана, ул.”Юлиус Ирасек” № 4, ПК 55
Тел: (+35996) 300 960, Факс: (+35996) 300 961, E-mail: riosv_mont@net-surf.net, www.riosv-montana.com
( 3400 гр. Монтана, ул.”Юлиус Ирасек” № 4, ПК 55
Тел: (+35996) 300 960, Факс: (+35996) 300 961, E-mail: riosv_mont@net-surf.net, www.riosv-montana.com

